Eskom waarsku oor krag ná 2 eenhede uitskop | Netwerk24
Deur Hanlie Stadler 07 Julie 2020 18:40
Die kragnetwerk is onder erge druk nadat twee opwekkingseenhede wat altesame 1 300 MW krag kan opwek, uitgeskakel het, waarsku Eskom.
Laai jou selfoon en trek die kerse nader... Foto: Unsplash
Die nutsmaatskappy sê 'n eenheid by Medupi naby Lephalale in Limpopo en by Tutuka naby Standerton in Mpumalanga het vroegaand uitgeskakel.
Eskom doen 'n beroep op Suid-Afrikaners om alle onnodige toestelle af te skakel om krag te probeer bespaar.
Die risiko van beurtkrag gaan tot ná die naweek voortduur, luidens die verklaring. Eskom-spanne is hard aan die werk om die foute reg te maak, luidens 'n verklaring.
Die afgelope weke waarsku Eskom elke aand klokslag om 18:00 van druk op die netwerk, deur middel van waarskynlik 'n geskeduleerde twiet. Dit word saans om 21:00 opgevolg deur 'n twiet wat verbruikers gerusstel dat die druk op die netwerk verlig is.
André de Ruyter, uitvoerende hoof, het vroeër in die parlement gesê hulle voorsien net drie dae beurtkrag dié winter, waarskynlik in Julie.